નવી દિલ્હી: વડા પ્રધાન નરેન્દ્ર મોદીના ૧૫ એપ્રિલના સૂચિત ઓડિશા પ્રવાસ પૂર્વે નકસલીઓએ આજે સવારે ઓડિશામાં એક પોલીસ સ્ટેશન પર હુમલો કર્યો હતો અને હુમલો કર્યા બાદ મોદી વિરોધી પોસ્ટરો ચિપકાવીને નકસલો નાસી ગયા હતા. સમાચાર સંસ્થા એએનઆઈના જણાવ્યા અનુસાર ૩૦ જેટલા નકસલીઓએ રાયગઢ જિલ્લાના ડોઈકલ્લુ પોલીસ સ્ટેશન પર હુમલો કર્યો હતો અને બે બ્લાસ્ટ પણ કર્યા હતા. ઘટના સ્થળે નકસલીઓનાં પોસ્ટરો મળ્યાં છે. આ પોસ્ટરોમાં વડા પ્રધાન નરેન્દ્ર મોદીના આગામી ઓડિશા પ્રવાસનો વિરોધ કરવામાં આવ્યો છે. પોલીસ સ્ટેશન પર હુમલો કર્યા બાદ નકસલીઓ ફરાર થઈ ગયા છે. ઘટના સ્થળેથી પોલીસને બે વોકીટોકી સેટ મળ્યા છે. જોકે આ હુમલામાં કોઈ પોલીસકર્મી ઘાયલ થયાના કે કોઈ ખુવારી થયાના સમાચાર નથી.